**Dôvodová správa**

**A. Všeobecná časť**

Ministerstvo dopravy a výstavby Slovenskej republiky predkladá návrh zákona, ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov a ktorým sa dopĺňa zákon č. 461/2003 Z. z. o sociálnom poistení v znení neskorších predpisov (ďalej len „návrh zákona“).

Cieľom návrhu zákona je vykonanie nariadenia Európskeho parlamentu a Rady (EÚ) 2020/1055 z 15. júla 2020, ktorým sa menia nariadenia (ES) č. 1071/2009, (ES) č. 1072/2009 a (EÚ) č. 1024/2012 s cieľom prispôsobiť ich vývoju v odvetví cestnej dopravy (ďalej len „nariadenie Európskeho parlamentu a Rady (EÚ) 2020/1055“).

Preprava tovaru vozidlami, ktorých najväčšia prípustná celková hmotnosť vrátane prípojných vozidiel nepresahuje 3,5 tony patrí v súčasnosti pod rozsah zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Nariadenie Európskeho parlamentu a Rady (EÚ) 2020/1055 rozširuje rozsah vozidiel a jazdných súprav, ktoré budú v rámci Európskej únie pri preprave tovaru podliehať povinnosti mať licenciu Spoločenstva. Požiadavky na prístup k povolaniu prevádzkovateľa cestnej dopravy budú od 21. mája 2022 povinné aj pre prevádzkovateľov, ktorí používajú motorové vozidlá alebo jazdné súpravy na prepravu tovaru v medzinárodnej doprave, ktorých najväčšia prípustná celková hmotnosť presahuje 2,5 tony, ale nepresahuje 3,5 tony. Z povinnosti mať licenciu Spoločenstva budú naďalej vyňaté všetky prepravy (medzinárodné aj vnútroštátne) vykonávané vozidlami, ktorých celková hmotnosť vrátane prípojných vozidiel nepresahuje 2,5 tony a vnútroštátne prepravy vykonávané vozidlami, ktorých celková hmotnosť vrátane prípojných vozidiel presahuje 2,5 tony, ale nepresahuje 3,5 tony.

Návrh zákona ďalej upraví najmä:

* + podmienky finančnej spoľahlivosti, podmienky odbornej spôsobilosti vedúceho dopravy a prevádzkovateľa cestnej dopravy, ktorý prevádzkuje motorové vozidlá alebo jazdné súpravy na prepravu tovaru v medzinárodnej doprave, ktorých najväčšia prípustná celková hmotnosť presahuje 2,5 tony, ale nepresahuje 3,5 tony;
	+ kontroly prevádzkovateľov cestnej dopravy, ktoré by mali byť cielene zamerané na podniky so zvýšeným rizikom;
	+ spôsob výmeny informácií medzi členskými štátmi. Informácie sa budú vymieňať okrem elektronického registra prevádzkovateľov cestnej dopravy aj prostredníctvom informačného systému o vnútornom trhu tzv. IMI systém, ktorý je už v súčasnosti využívaný na spoluprácu medzi členskými štátmi Európskej únie a Európskou komisiou v iných oblastiach;
	+ oblasť prepravy nebezpečných vecí;
	+ sankcie, kompetencie a iné ustanovenia vyplývajúce z aplikácie zákona v praxi.

Podrobnosti týkajúce sa vplyvu na rozpočet verejnej správy, podnikateľské prostredie, sociálny vplyv, životné prostredie, informatizáciu spoločnosti, na služby verejnej správy pre občana, na manželstvo, rodičovstvo a rodinu sú uvedené v doložke vplyvov.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

**B. Osobitná časť**

**K čl. I**

K bodu 1 [§ 5 ods. 3]

S účinnosťou od 21. 2. 2022 sa ustanovenia zákona č. 56/2012 Z. z. vzťahujú aj na prevádzkovateľov cestnej dopravy vykonávajúcich medzinárodnú dopravu motorovými vozidlami alebo jazdnými súpravami, ktorých najväčšia prípustná celková hmotnosť presahuje 2,5 tony a nepresahuje 3,5 tony. Na základe § 5 odseku 2 zákona č. 56/2012 Z. z. prevádzkovať medzinárodnú dopravu v členských štátoch môže prevádzkovateľ cestnej dopravy, ktorý má udelenú licenciu Spoločenstva podľa článku 4 nariadenia EP a Rady 1071/2009. Povolenie prevádzkovateľa vnútroštátnej dopravy a licenciu Spoločenstva nemusia mať podniky vykonávajúce cestnú nákladnú dopravu motorovými vozidlami alebo jazdnými súpravami s najväčšou prípustnou celkovou hmotnosťou nepresahujúcou 2,5 tony a tí, ktorí prepravujú tovar vo vnútroštátnej doprave vozidlami s najväčšou prípustnou celkovou hmotnosťou neprevyšujúcou 3,5 tony.

K bodu 2 [§ 6 ods. 4]

Upravujú sa podmienky odbornej spôsobilosti vedúceho dopravy, ktorý stratil bezúhonnosť. Ak nastane takýto prípad a osoba chce naďalej vykonávať funkciu vedúceho dopravy je povinná absolvovať skúšku pred skúšobnou komisiou, a to najskôr 3 roky po tom čo stratila bezúhonnosť. V týchto prípadoch sa nebudú uplatňovať výnimky oslobodenia od skúšky.

K bodu 3

Legistatívno - technická úprava nadväzne na zavedenú legislatívnu skratku.

K bodom 4 a 5 [§ 6 ods. 7 písm.a), § 6 ods. 7 písm.b), ]

Legistatívno - technická úprava.

K bodu 6 [§ 6 ods. 7 písm. c)]

Nadväzne na rozšírenie pôsobnosti zákona č. 56/2012 Z. z. na prevádzkovateľov cestnej dopravy vykonávajúcich medzinárodnú dopravu motorovými vozidlami alebo jazdnými súpravami, ktorých najväčšia prípustná celková hmotnosť presahuje 2,5 tony a nepresahuje 3,5 tony sa upravuje možnosť skúšobnej komisie oslobodiť vedúceho dopravy a prevádzkovateľa cestnej dopravy od skúšky.

K bodu 7 [§ 6a]

Osvedčenie vodiča pre medzinárodnú nákladnú cestnú dopravu v prenájme alebo za úhradu podľa licencie Spoločenstva vydáva Ministerstvo dopravy a výstavby SR podľa podmienok ustanovených v článku 5 nariadenia (ES) č. 1072/2009. Nadväzne na podmienky sa upravujú niektoré podrobnosti vydávania osvedčenia vodiča.

K bodu 8 [§ 7 písm.j)]

Legistatívno - technická úprava.

K bodu 9 [§ 7 písm. k) až m)]

V súvislosti s cezhraničným presadzovaním ustanovení nariadení (ES) č. 1071/2009 a (ES) č. 1072/2009 sa do vnútroštátneho elektronického registra prevádzkovateľov cestnej dopravy dopĺňajú informácie o evidenčných číslach vozidiel, ktoré majú prevádzkovatelia k dispozícii, počet ľudí zamestnaných u prevádzkovateľa cestnej dopravy k 31. decembru predchádzajúceho kalendárneho roku a o hodnotení rizikovosti prevádzkovateľov cestnej dopravy. V tejto súvislosti sa do povinností dopravcov v cestnej doprave dopĺňa povinnosť oznámiť dopravnému správnemu orgánu evidenčné čísla vozidiel, ktorými disponuje. Dopĺňajú sa ďalej povinnosti dopravcu organizovať činnosť svojho vozidlového parku tak, aby zabezpečil návrat vozidiel do štátu usadenia podniku, aspoň každých osem týždňov odvtedy, čo ho opustia ako aj bezodkladne vrátiť osvedčenie vodiča orgánu, ktorý ho vydal, ak prestali platiť podmienky, za ktorých bolo vydané.

K bodu 10 [§ 7a]

Podľa článku 16 ods. 5 a 6 nariadenia (ES) č. 1071/2009 sa vyžaduje, aby vnútroštátne elektronické registre prevádzkovateľov cestnej dopravy boli navzájom prepojené. Podmienky týkajúce sa prepojenia vnútroštátnych elektronických registrov podnikov cestnej dopravy sú ustanovené vo vykonávacom nariadení Komisie (EÚ) 2016/480, ktorým sa stanovujú spoločné pravidlá týkajúce sa vzájomného prepojenia vnútroštátnych elektronických registrov podnikov cestnej dopravy. V súvislosti s cezhraničným presadzovaním ustanovení nariadení (ES) č. 1071/2009 a (ES) č. 1072/2009 sa do vnútroštátneho elektronického registra prevádzkovateľov cestnej dopravy dopĺňajú informácie o evidenčných číslach vozidiel, ktoré majú prevádzkovatelia k dispozícii, počet ľudí zamestnaných u prevádzkovateľa cestnej dopravy k 31. decembru predchádzajúceho kalendárneho roku a o hodnotení rizikovosti prevádzkovateľov cestnej dopravy. Európska komisia je povinná určiť vykonávacím nariadením Komisie spoločný vzorec na výpočet hodnoty rizikovosti podnikov.

K bodom 11 až 14 [§ 21a]

Ide o zosúladenie § 21a s príslušnými aktmi sekundárneho práva EÚ. Podľa čl. 5 ods. 1 nariadenia Európskeho parlamentu a Rady č. 1370/2007 o službách vo verejnom záujme v železničnej a cestnej osobnej doprave (ďalej len „nariadenie“), cit.: „Zmluvy o službách vo verejnom záujme sa zadávajú v súlade s pravidlami stanovenými v tomto nariadení. Avšak zmluvy o službách alebo zmluvy o službách vo verejnom záujme vymedzené v smernici 2004/17/ES alebo smernici 2004/18/ES pre služby vo verejnom záujme v autobusovej alebo električkovej osobnej doprave sa zadávajú v súlade s postupmi ustanovenými podľa uvedených smerníc, ak tieto zmluvy nemajú formu koncesných zmlúv na služby, ako je vymedzené v uvedených smerniciach. Ak sa zmluvy majú zadávať v súlade so smernicou 2004/17/ES alebo smernicou 2004/18/ES, ustanovenia odsekov 2 až 6 tohto článku sa neuplatňujú. V súlade s týmto záverom sa upravujú príslušné ustanovenia.

K bodu 15

Neverejná časť vnútroštátneho elektronického registra prevádzkovateľov cestnej dopravy bude obsahovať informácie, ktoré sú z hľadiska výkonu preverovaní vykonávaných finančnou správou dôležité. Z uvedeného dôvodu sa upravuje pre finančnú správu prístup do neverejnej časti vnútroštátneho elektronického registra prevádzkovateľov cestnej dopravy.

K bodom 16 a 17 [§ 30 ods. 3 a ods. 4]

Ide o úpravu na základe požiadaviek aplikačnej praxe. V praxi častokrát vodič predloží platný doklad o psychickej spôsobilosti alebo zdravotnej spôsobilosti, avšak podľa súčasného znenia nie je možné takýto doklad uznať, pretože súčasné znenie upravuje, že doklad nesmie byť starší ako tri mesiace. Ide o zosúladenie podmienok aj podľa zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, podľa ktorého sú vodiči, ktorí vedú vozidlo využívané na taxislužbu, povinní podrobiť sa pravidelným lekárskym prehliadkam a pravidelným psychologickým vyšetreniam každých päť rokov a po dosiahnutí veku 65 rokov každé dva roky. Títo vodiči sa preukazujú dokladom o zdravotnej spôsobilosti alebo dokladom o psychickej spôsobilosti s vyznačenou dobou platnosti. Na základe uvedeného sa navrhuje, aby sa uznávali platné doklady o zdravotnej a psychickej spôsobilosti.

K bodu 18 [§ 31 ods. 1 a ods. 5]

Doplnenie povinnosti pre tuzemských aj zahraničných dopravcov mať vo vozidle aj sprievodné doklady k prepravovanému tovaru aby bolo možné pri kontrole zistiť správnosť predloženého prepravného povolenia alebo licencie CEMT.

K bodu 19 [§ 37a]

Zavádzajú sa nové ustanovenia o povinnostiach pre organizácie poverenévýkonom určitých činností podľa dohody ADR a zároveň sa dopĺňajú ustanovenia kedy môže dopravný správny orgán poverenie poverenej organizácii odníme a v akom prípade nevydá poverenie žiadateľovi.

K bodu 20 [§ 38 ods. 1 písmeno a)]

Ide o spresnenie ustanovení ohľadom kontroly prepravy nebezpečných vecí pre colné orgány.

K bodu 21 [§ 41 ods. 1 písm. i)]

Členský štát je povinný aspoň dvakrát do roka vykonať koordinované cestné kontroly kabotážnej prepravy. Z tohto dôvodu sa upravuje kompetencia ministerstva koordinovať cestné kontroly v oblasti kabotáže.

K bodu 22 [§ 41 ods. 1 písm. l)]

Upravuje sa rozsah predkladaných údajov Európskej komisii. Do 21. augusta 2022 je povinnosťou ministerstva zaslať Európskej komisii vnútroštátnu stratégiu presadzovania práva. Zároveň sa dopĺňa povinnosť každoročne informovať Európsku Komisiu o aktivitách súvisiacich s presadzovaním práva a o počte vykonaných kontrol vrátane počtu skontrolovaných vozidiel za uplynulý rok.

K bodu 23 [§ 41 ods. 1 písm. v)]

Upravujú sa ustanovenia týkajúce sa ministerstva ohľadom právomocí pri poverovaní právnických osôb na výkon určitých činností podľa dohody ADR.

K bodu 24[§ 41 ods. 1 písm. aa)]

Článok 18 nariadenia Európskeho parlamentu a Rady (EÚ) 1071/2009 v znení Nariadenia Európskeho parlamentu a Rady 2020/1055 ustanovuje administratívnu spoluprácu medzi členskými štátmi, a to najmä ak sa vykonávajú kontroly prevádzkovateľov cestnej dopravy z hľadiska miesta usadenia. Táto komunikácia vrátane zasielania dokumentov bude prebiehať prostredníctvom informačného systému o vnútornom trhu, ktorý prevádzkuje Európska komisia.

K bodu 25 a 26 [§ 45 ods. 1 písm. j) a k)]

Nadväzne na organizácie poverené výkonom určitých činností podľa dohody ADR sa upravujú ustanovenia ohľadom odborného dozoru.

K bodu 27 [§ 45 ods. 2 a 3]

Ide o spresnenie ustanovení ohľadom kontroly pre colné orgány. Ustanovenia týkajúce sa odborného dozoru sa upravujú zároveň v súvislosti s povinnosťou ministerstva zaslať Európskej komisii vnútroštátnu stratégiu presadzovania práva. Stratégia by sa mala zameriavať na podniky hodnotené ako vysoko rizikové.

Členský štát je povinný aspoň dvakrát do roka vykonať koordinované cestné kontroly kabotážnej prepravy. Z tohto dôvodu sa spresňuje, že každý členský štát vykonáva takéto kontroly na svojom území a takéto kontroly môžu byť súčasťou koordinovaných cestných kontrol, ktoré sa vykonávajú v oblasti sociálnej legislatívy podľa zákona č. 462/2007 Z. z. Zároveň sa upravuje ustanovenie týkajúce sa výkonu odborného dozoru o poverené zariadenia a poverené organizácie.

K bodu 28 [§ 45 ods. 8]

Ide o spresnenie ustanovení ohľadom kontroly pre colné orgány.

K bodu 29 [§ 45 ods. 10]

Ministerstvo v súčasnosti nevyužíva údaje uvedené v  colných vyhláseniach z tohto dôvodu tento odsek je bezpredmetný.

K bodu 30 a 31 [§ 46 ods. 1 písm. g) a h)]

Upravuje sa ustanovenie týkajúce sa výkonu odborného dozoru o poverené zariadenia a poverené organizácie.

K bodu 32 [§ 47 ods. 6)]

Colné orgány kontrolujú na cestách, v colnom priestore a vo vozidlách doklady dopravcov v medzinárodnej cestnej doprave. Podľa § 5 ods. 2 prevádzkovať medzinárodnú dopravu v členských štátoch môže prevádzkovateľ cestnej dopravy, ktorý má udelenú licenciu Spoločenstva. Z tohto dôvodu sa upravuje príslušné ustanovenie.

K bodu 33 [§ 48 ods. 1 písm. m)]

Článok 5 nariadenia Európskeho parlamentu a Rady (EÚ) 1071/2009 v znení Nariadenia Európskeho parlamentu a Rady 2020/1055 ustanovuje nové povinnosti pre dopravný podnik z tohto dôvodu je potrebné upraviť pokuty za iný správny delikt a to najmä z hľadiska usadenia dopravného podniku.

K bodom 34 a 35 [§ 48 ods. 1 písm. am, an) a ao)]

Článok 5 nariadenia Európskeho parlamentu a Rady (EÚ) 1071/2009 v znení Nariadenia Európskeho parlamentu a Rady 2020/1055 ustanovuje nové povinnosti pre dopravný podnik, a to organizovať činnosť svojho vozidlového parku tak, aby zabezpečil návrat vozidiel, ktorými podnik disponuje a ktoré sa používajú v medzinárodnej preprave, do jedného z operačných centier v tomto členskom štáte aspoň každých osem týždňov odvtedy, čo ho opustia. Zároveň nadväzne na povinnosť oznamovať dopravnému správnemu orgánu evidenčné čísla vozidiel, ktorými dopravný podnik disponuje sa upravujú pokuty za nesplnenie týchto povinností.

K bodu 36 [§ 48 ods. 5]

Ide o úpravu sankcií pre subjekty, ktoré si zmluvne obstarávajú dopravné služby od prevádzkovateľov nákladnej cestnej dopravy a ktoré nerešpektujú povinnosti vyplývajúce z legislatívy pre prevádzkovateľov cestnej dopravy.

K bodu 37 [§ 48 ods. 12]

Stanovujú sa pokuty pre poverené organizácie pre prípad porušenia povinností vyplývajúcich im podľa tohto zákona.

K bodu 38 [§ 49 ods. 1 písm. b) bod 4.]

Upravujú sa ustanovenia týkajúce sa priestupku aj za neoznačenie samostatného vozidla podľa dohody ADR.

K bodu 39 [§ 49 ods. 5]

Ide o úpravu výšky blokovej pokuty, a to najmä z dôvodu pokutovania zahraničných dopravcov, ktorí vykonávajú prepravu tovaru bez príslušných prepravných povolení.

K bodu 40 [§ 50 ods. 4, písm. h)]

Zmena § 50 ods. 4, písm. h) zákona 56/2012 o cestnej doprave v súlade so zákonom 35/2019  Z. z. o finančnej správe a o zmene a doplnení niektorých zákonov.

K bodu 41 [§ 50 ods. 5]

Upravuje sa zoznam dokladov, ktoré sa zasielajú účastníkovi konania výlučne v listinnej podobe.

K bodu 42 [§ 55a]

Dopravné podniky sú povinné dodržiavať pravidlá o medzinárodnej preprave a ako také znášajú dôsledky porušení, ktorých sa dopustia. S cieľom zabrániť zneužívaniu zo strany subjektov, ktoré si zmluvne obstarávajú dopravné služby od prevádzkovateľov nákladnej cestnej dopravy sa ustanovuje povinnosť pri objednávaní rešpektovať príslušné povinnosti vyplývajúce z legislatívy.

K bodu 43 [§ 56j]

V súvislosti s nadobudnutím účinnosti návrhu zákona sa ustanovujú prechodné ustanovenia pre prevádzkovateľov cestnej dopravy vykonávajúcich medzinárodnú dopravu motorovými vozidlami alebo jazdnými súpravami, ktorých najväčšia prípustná celková hmotnosť presahuje 2,5 tony a nepresahuje 3,5 tony, na ktorých sa ustanovenia návrhu zákona majú vzťahovať od 21. mája 2022. Od tohoto dátumu je uvedený prevádzkovateľ cestnej dopravy povinný mať udelené povolenie prevádzkovateľa cestnej dopravy a byť držiteľom licencie Spoločenstva.

K bodu 44 [Príloha]

Na základe oznámenia Ministerstva zahraničných vecí a európskych záležitostí Slovenskej republiky č. 166/2021 zmeny príloh A a B Európskej dohody o medzinárodnej cestnej preprave nebezpečných vecí nadobudli pre Slovenskú republiku dňa 1. januára 2021. Nadväzne na pôvodnú smernicu Európskeho parlamentu a Rady 2008/68/ES sa do transpozičnej prílohy vkladá Delegovaná smernica Komisie (EÚ) 2020/1833.

**K čl. II**

K bodu [§ 170 ods. 24]

Toto ustanovenie nadväzuje na povinnosť z Nariadenia Európskeho parlamentu a Rady (EÚ) 2020/1055 z 15. júla 2020, ktorým sa menia nariadenia (ES) č. 1071/2009, (ES) č. 1072/2009 a (EÚ) č. 1024/2012, ktorej obsahom je uvádzať do vnútroštátneho elektronického registra prevádzkovateľov cestnej dopravy aj informácie o počte ľudí zamestnaných u príslušného prevádzkovateľa cestnej dopravy k 31. decembru predchádzajúceho kalendárneho roku. V snahe zabrániť nadmernej administratívnej záťaži prevádzkovateľov cestnej dopravy ako aj vzhľadom na skutočnosť, že tieto údaje sú k dispozícii, budú importované do vnútroštátneho registra raz ročne na základe súboru dodaného Sociálnou poisťovňou SR. Sociálna poisťovňa poskytne predmetné údaje vždy do 31. januára príslušného kalendárneho roka.

**K čl. III**

Navrhuje sa účinnosť zákona od 21. februára 2022.